Veli Nieminen

Heikki Veli Nieminen (1. joulukuuta 1886 Tyrväntö – 1. huhtikuuta 1936 Hämeenlinna) oli suomalainen ampuja, voimistelija ja olympiamitalisti. Joukkuetoverinsa Magnus Wegeliuksen lailla Nieminen voitti olympiamitalin sekä voimistelussa että ammunnassa.

Veli Niemisen vanhemmat olivat kansakoulunopettaja Juho Heikki Nieminen ja Justiina Nieminen. Hän pääsi ylioppilaaksi 1906 Hämeenlinnan lyseosta ja hän valmistui filosofian kandidaatiksi 1909 ja filosofian maisteriksi 1910. Nieminen oli 1918–1924 SOK:n osastopäällikkönä ja sen jälkeen muun muassa suojeluskuntien Riihimäen asepajan teknillisenä johtajana.

Nieminen kilpaili kolmissa kesäolympialaisissa. Lontoossa 1908 hän voitti Suomen joukkueessa joukkuevoimistelun pronssimitalin. Antwerpenissä 1920 hän osallistui kuuteen ammuntakilpailuun, joista miesten 300 metrin sotilaskivääriammunnan makuuasennon joukkuekilpailussa hän voitti olympiapronssia. Miesten 300 metrin vapaakiväärin asentojen joukkuekilpailussa Nieminen sijoittui neljänneksi. Pariisissa 1924 hän kilpaili kahdessa lajissa ja oli miesten 400, 600 ja 800 metrin vapaakivääriammunnan joukkuekilpailussa viides.

Riihimäen Ampumaseuraa ja Hämeenlinnan Metsästysseuraa urallaan edustanut Nieminen toimi Suomen Ampujainliiton sihteerinä 1927–1936 ja liittohallituksen jäsenenä 1919–1933.

Saavutuksia 
 Olympiapronssia Lontoossa 1908 (joukkuevoimistelu)
 Olympiapronssia Antwerpenissä 1920 (sotilaskivääriammunta 300 m makuu – joukkuekilpailu)

Lähteet 

Suomalaiset ampujat
Suomalaiset voimistelijat
Suomalaiset urheiluvaikuttajat
Suomalaiset olympiamitalistit
Vuonna 1886 syntyneet
Vuonna 1936 kuolleet